Növekedés a kegyelemben V.
Isten szeretetéből élni
Mostani sorozatunkban a lelki növekedésről van szó. Először Krisztus növekedésével foglalkoztunk, hiszen Ő a Megváltónk és Példaképünk. Ezután pedig a lelki növekedés három tényezőjére került a sor. A lelki életben lehetetlen előrehaladni anélkül, hogy Istent ne félnénk, azaz tiszteletteljesen ne szeretnénk. De hogyan szerethetnénk valakit, akit nem ismerünk? Vagyis az istenfélelem maga után vonja az Isten megismerése iránti vágyat is. De mi kelti fel a vágyat Isten megismerése után? Mitől lesz több az Istenről való tanulás egy unott diák kötelességszerű időtöltésénél? Miért több a keresztyén élet egy hobbinál, amit elhagyunk, ha megununk? 
A válaszunk az, hogy a kegyelem. Jerry Bridgesnek van egy könyve, amelynek a következő címet adta: Kegyelem – Isten szeretetéből élni. Nagyon találó cím ez, hiszen a kegyelem valóban Istennek irántunk mutatott szeretete. Vagyis a keresztyén élet egy dinamikus kapcsolat. Nem egy hobbi, a fényképezéssel, sütéssel, olvasással stb. való időtöltés, hanem egy valós személlyel, a világegyetem Teremtőjével való aktív viszony. Egy szeretetkapcsolat, amely Krisztus irántunk mutatott szeretetén alapul, és amiből élhetünk nap-nap után. Éppen ezért a keresztyén élet nem unalmas tanulás – hiszen hogyan lehetne unalmas az, ha valakit a Mindenható szeret? Éppen ezért a keresztyén életet nem lehet megunni, akárcsak a jó házasságot sem – mert Isten csodálatos lénye és kreatív szeretete mindig el és be tudja tölteni a lelkünket. Vagyis a mai alkalmon Isten irántunk mutatott szeretetére szeretnék fókuszálni, és kívánom, hogy ez adjon lelkünknek további lökést az Ő megismerésére.
Mindebben kicsit másra helyezem a hangsúlyt, mint a könyv következő fejezete („Élet-halál kérdése”). Ferguson a kereszt üzenetét fejti ki, és megmutatja, hogyan mutatja Krisztus keresztje Isten szeretetét, igazságát és bölcsességét. Én egy kicsit más oldalról közelítek. A fő kérdésem az lesz: mi mindent adott nekünk a kereszt? A Római levél 8. fejezete alapján nyolc pontban fogom kifejteni. Szívem vágya, hogy az Isten Igéjén való elmélkedés még nagyobb vágyakozásra tüzelje szívünket az Úr iránt.
I. A bűn büntetését Krisztus testében és az örök életet (8,1-4). A nyolcadik fejezet a következő erőt adó szavakkal kezdődik. 
„1Nincs tehát már semmi kárhoztatásuk azoknak, akik a Krisztus Jézusban vannak, 2mert az élet lelkének törvénye Jézus Krisztusban megszabadított téged a bűn és a halál törvényétől. 3Mert ami a törvénynek lehetetlen volt, mivel erőtlen volt a test miatt, azt tette meg Isten, amikor a bűn miatt elküldte az ő Fiát a bűnös testhez hasonló formában, és elítélte a bűnt a testben, 4hogy a törvény igazsága beteljesüljön bennünk, akik nem test szerint járunk, hanem a Lélek szerint.”

Ezek a versek a kereszt központi üzenetére mutatnak. Mit adott nekünk a kereszt? Mindenekelőtt a bűn ítéletét. A kereszt Isten haragjának és ítéletének bizonyítéka. Isten egyszülött Fia ott szenvedett, nyögött és büntettetett a bűn miatt. A kereszten Isten igazságot szolgáltatott és megítélte a bűnt. Mindenki tehát, aki Jézus Krisztus áldozatában hisz, bizonyos lehet afelől, hogy bűneiért őt már nem éri büntetés. Ha Isten egyszer már kiszabta a büntetést a saját Fiára, akkor igazságtalan lenne, ha azokat is számon kérné, akik Krisztushoz tartoznak. Ezért Pál bátran ki meri jelenteni, hogy „semmi kárhoztatásuk azoknak, akik Krisztus Jézusban vannak.” Őket többé már nem a bűn és halál törvénye tartja fogva – már nem halálraítélt rabok, akik a végső ítélet és örök kárhozat előtt állnak, hanem akiket az élet törvénye jellemez.
A kereszt első és legnagyobb ajándéka az, hogy Krisztus a mi bűneinkért töretett meg, és szenvedésével megszerezte az Atyával való békét. Az összes többi ajándék ebből fakad. Azt mondtam, hogy a legnagyobb, hiszen a Szentháromság második személyének szenvedéséhez semmi sem hasonlítható. Ez adja a legnagyobb bátorítást a keresztyén embernek, ahogy Pál később is írja: „32Aki az ő tulajdon Fiát nem kímélte, hanem őt mindnyájunkért odaadta, hogyne ajándékozna nekünk mindent vele együtt?” Ha Isten képes volt saját Fiát verni miattunk, mert annyira szeretett minket, akkor ez egy 100%-os, élethosszig tartó garancia arra nézve, hogy Isten szeret minket, és nem játszik velünk – jöjjön bármilyen nehézség az életünkben. 
II. A Szentlelket (8,14-15). A keresztnek köszönhető következő ajándék is óriási: „14Mert akiket Isten Lelke vezérel, azok Isten fiai. 15Mert nem a szolgaság lelkét kaptátok, hogy ismét féljetek, hanem a fiúság Lelkét kaptátok, aki által azt kiáltjuk: Abbá, Atya!” Miután Isten odaadta nekünk a Fiát, most kész a Lelket is nekünk adni. A Szentlélek a Krisztus által megígért másik Vigasztaló. Általa válik valóságossá Isten jelenléte az életünkben (1Kor 2,12). Ő mindig velünk marad, még ha megszomorítjuk is bűneinkkel, akkor sem távozik el tőlünk. 
Nem szabad lekicsinyelnünk a Szentlélek jelenlétét. Pál azt mondja, hogy a Szentlélek tesz képessé arra, hogy Istent Atyánknak nevezzük. Isten ígéri a szeretetét az evangéliumban, és a Szentlélek ad hitet, hogy ezt valóságosan érezzük. Mondhatjuk, hogy a Szentlélek az atyai visszhang. Isten szól: „Krisztusban szeretlek!”, és a Szentlélek válaszol: „Igen, Atyánk, tudjuk!” Nem csodálatos, hogy a keresztyénnek soha nem kell nélkülöznie Istent az életében? Még ha most nem is látjuk Krisztust, de Lelke által jelen van az életünkben, napi 24 órában, heti 7 napban, mindig!
III. A bizonyosságot (8,16-17). Bellarmin Róbert VIII. Kelemen pápa teológiai tanácsadója volt, az ellenreformáció egyik legnagyobb alakja. Egy alkalommal a következőt írta: „A protestáns tévtanítások közül a legnagyobb az üdvbizonyosság tanítása.”
 Azt mondta, hogy mérhetetlen gonosz származik abból, ha az embereknek azt tanítjuk, hogy egyedül hit által, erőfeszítés nélkül, Krisztus miatt biztosan megkapnak mindent: bűnbocsánatot, törvény szerinti igazságot, örök életet! Ekkor az emberek lusták és erkölcstelenek lesznek, és nem élnek Isten törvénye szerint. Hiszen ha az üdvösség biztos, akkor nem mindegy hogyan élek?
Nos, a Szentírás mégis világosan beszél a bizonyosságról. „16Maga a Lélek tesz bizonyságot a mi lelkünkkel együtt, hogy Isten gyermekei vagyunk. 17Ha pedig gyermekek, örökösök is, örökösei Istennek, örököstársai pedig Krisztusnak, ha valóban vele együtt szenvedünk, hogy vele együtt is dicsőüljünk meg.” Pál azt mondja, hogy a Szentlélek győz meg, hogy Istenhez tartozunk, és így meg is fogunk dicsőülni. Ez az üdvbizonyosság: tudjuk, hogy üdvösségünk Krisztus miatt biztos. Ez a tanítás megnyugtatja a nyomorult, bűneit látó, Krisztushoz menekült lelket. Ez a tanítás örömmel tölti el a levertet. És ez is a kereszt ajándéka. 
IV. A megdicsőülést (8,18-25). Pál ezután szemét a jövőre emeli. Krisztus keresztje nemcsak a múltra (bűnbocsánat) és a jelenre (Szentlélek, bizonyosság) nézve ad ajándékokat, hanem a jövőre is. Krisztus keresztjében el van rajta a megdicsőülésünk is. „18Mert azt tartom, hogy amiket most szenvedünk, nem hasonlíthatók ahhoz a dicsőséghez, amely majd megjelenik nekünk.”
Földhöz ragadt gondolkodásunk néha nem is érti meg, milyen nagy ajándékról beszél itt a Szentírás. A megdicsőüléskor megszabadulunk a bűn minden átkától. Hogy a legkisebbel kezdjük: nem lesz semmilyen betegség, öregedés vagy hátráltató tényező. Még csak nem is arról van szó, hogy olyanok leszünk, mint húszévesen, hanem erről sokkal többről: megdicsőült testet kapunk, amely sokkal csodálatosabb kerete lesz lelkünknek. Mindez persze csak a ’külcsíny’, hogy a dicsőséges test igazodjon a dicsőséges lélekhez – hiszen a lelkünk is változáson megy keresztül. Isten elveszi belőle az óembert minden bűnös indulatával: testiség, közömbösség, kísértések, rosszul működő érzelmek nem lesznek a megdicsőülés után. Többé semmi akadály nem áll közénk és Isten közé. Többé nem kell harcolnunk magunkkal. Többé nem lesznek szívünknek kedves bűnök. Csodálatos, nem? Hát annak kell lennie, hiszen ez Isten nászajándéka Krisztus menyasszonya, az Egyház számára. Istennek az a terve, hogy az Ő szeretett Fiának a legszebb, szeplő nélküli menyasszonya legyen. És amikor majd találkozunk vele a megdicsőült testben és lélekben, tökéletesen fogunk Őelé járni, hogy mindörökké Vele legyünk.
V. A Lélek támogató esedezését (8,26-27). Korábban már említettük a Szentlelket, mint a kereszt egyik ajándékát. A következő versek egy újabb ajándék kapcsán említik a Lelket: „26Ugyanakkor a Lélek is segítségére van a mi erőtlenségünknek. Mert amiért imádkoznunk kell, nem tudjuk úgy kérni, amint kellene, de maga a Lélek esedezik értünk kimondhatatlan fohászkodásokkal. 27Aki pedig a szíveket vizsgálja, tudja, mi a Lélek gondolata, mert Isten szerint esedezik a szentekért.” Ez az ajándék arról a biztosítékról szól, hogy egyetlen hittel mondott könyörgésünk sem vész el Isten előtt. Nem azért, mert mi annyira jól imádkozunk, olyan jó dolgokat kérünk, hanem azért, mert a mennyei színfalak mögött a Szentlélek javítja ki minden egyes fohászunkat. Nem bátorító, hogy a Szentlélek minden imádságot átvizsgál, kijavít, és Isten elé terjeszt? Ő nem megy szabadságra, sem nem vét hibákat fáradságában. Hanem Ő kimondhatatlan fohászkodásaival mindig jelen van, hogy szeretőn segítségünkre siessen. Az imádságot az egyik kegyelmi eszköznek szoktuk nevezni – azaz amelyen keresztül Isten kegyelmében részesülünk. Olyan jó meglátni azt, hogy az imádság sem a mi erőnktől, a mi szép beszédünktől, a mi tetteinktől függően hallgattatik meg, hanem Isten szerető Lelke által.
VI. Azt, hogy Isten mindent a javunkra fog munkálni (8,28-29). Isten ígérhetné csupán azt, hogy majd a halálunk után a menny vár ránk. Küszködnünk, szenvednünk kell e világon, de majd az eljövendő életben jobb lesz. Ha Isten csak ennyit ígérne, már az is óriási dolog lenne. De a kereszt ajándéka sokkal több ennél! „28Tudjuk pedig, hogy azoknak, akik Istent szeretik, minden javukra van, mint akik az ő végzése szerint elhívottak. 29Mert akiket eleve ismert, eleve el is rendelte, hogy Fia képmásai legyenek, hogy ő legyen elsőszülött sok testvér között.” Nemcsak a jövőre nézve bízhatunk Isten jóságában, nem csak az vidíthat, hogy majd tökéletes testben és lélekben találkozhatunk Krisztussal. Hanem a most-ban is bizalommal lehetünk Istenhez, hiszen Ő ígéri, mindent a javunkra formál. A minden azt jelenti, hogy mindent: a betegségektől, rossz napoktól, kérések meg nem adásától kezdve mindent! Ma is, holnap is bízhatsz Isten jóságában, hogy Ő nem felejtett el, és nem játszik Veled. Ahhoz, hogy ez az ajándék bátorítson a nehézségek között, csupán hitre lesz szükséged: vesd bizalmadat Isten szavába, hogy Ő mindent javadra formál. Ezt a bátorítást is Krisztusnak köszönheted.
VII. Azt, hogy Isten szeretetétől semmi sem választhat el (8,29-39). Krisztus ajándékai továbbá véglegesek. A kegyelemből kiesni nem lehet. Eltávolodni ugyan el lehet Istentől, de elszakadni Tőle nem, ha övé vagy Krisztusban. Hiszen Pál azt mondja:
„31Mit mondunk tehát ezekre? Ha Isten velünk, ki ellenünk? 32Aki az ő tulajdon Fiát nem kímélte, hanem őt mindnyájunkért odaadta, hogyne ajándékozna nekünk mindent vele együtt? 33Ki vádolja Isten választottait? Isten, aki megigazít. 34Ki az, aki kárhoztat? Krisztus, aki meghalt, sőt aki fel is támadt, aki az Isten jobbján van, és esedezik is értünk. 35Ki szakíthat el minket Krisztus szeretetétől? Nyomorúság vagy szorongattatás vagy üldözés vagy éhség vagy mezítelenség vagy veszedelem vagy fegyver? 36Mert meg van írva: Teérted gyilkoltatunk mindennap, vágójuhoknak tekintenek bennünket. 37De mindezekben felettébb diadalmaskodunk az által, aki szeret minket. 38Mert meg vagyok győződve, hogy sem halál, sem élet, sem angyalok, sem fejedelemségek, sem jelenvalók, sem eljövendők, sem hatalmasságok, 39sem magasság, sem mélység, sem semmi más teremtmény nem szakíthat el minket Isten szeretetétől, amely Jézus Krisztusban, a mi Urunkban van.”

E szavakhoz nem kell sok magyarázat. Ha Krisztust Isten odaadta a bűn büntetéséért, ha Ő meghalt értünk, ha Ő most Isten jobbján esedezik értünk, ha Őmiatta Isten tökéletes igaznak tekint minket, és ha mindezért mi semmit sem tettünk – akkor világos, hogy ezután sem teljesítményünk miatt fog Isten szeretni. Akkor világos, hogy Isten szeretetétől nem szakadhatunk el. Ezt is Krisztusnak önfeláldozó szeretetének köszönhetjük. 
VIII. Az életre való megelevenedést (8,10-11). Térjünk vissza egy gondolat erejéig Bellarmin-hoz. Mint említettem, ő azt mondta, hogy az üdvbizonyosság tanítása veszélyes, mert lazaságra, erkölcstelenségre, nemtörődömségre indítja majd az embereket. Mindez logikusnak hangzik. Ám Bellarmin nem számolt három dologgal.

Először is nem számolt Istennel. A Szentírás ugyanis a (bűnös) emberi gondolkodás ellenében is világosan beszél a bizonyosság tanításáról. Akiket Isten kiválasztott, meg is igazítja. Akikben elkezdte a munkát, azokban be is fejezi (Fil 1,6). Bolondok vagyunk, ha ezekről a világos igékről nem veszünk tudomást.
Másodszor Bellarmin nem számolt azzal, hogy Isten nem csupán a bűnbocsánatot ígéri, hanem ezzel együtt új életet is elültet a szívünkbe, amely már képes engedelmeskedni Neki. „10Ha pedig Krisztus van bennetek, a test ugyan halott a bűn miatt, a lélek azonban él a megigazulás által. 11Ha pedig annak a Lelke lakik bennetek, aki feltámasztotta Jézust a halottak közül, akkor az, aki feltámasztotta Krisztus Jézust a halottak közül, megeleveníti a ti halandó testeteket is a bennetek lakó Lelke által.” Ez az utolsó a kereszt ajándékai közül: Krisztus nemcsak megment a haláltól, hanem megelevenít az életre is. Isten kegyelme kiterjed arra is, hogy erőt ad az engedelmességhez. Ő szeret minket annyira, hogy a nap-nap utáni harcainkban is velünk van, és őriz az Ő útján. 

Végül harmadszor Bellarmin nem számolt azzal, hogy Isten szeretete milyen motiváló erő. A bizonyosság tanítása nemhogy lustaságra bátorít, hanem épp ellenkezőleg: ha Isten ennyire szeretett, akkor nekünk is szeretnünk kell Őt! Ez a szeretet pedig nem üres szó vagy szépen hangzó imádság. Hanem – ahogy a könyvünk írja – harc a világgal és harc önmagunkkal. „Tőlem pedig távol legyen, hogy dicsekedjem, hacsak nem a mi Urunk Jézus Krisztus keresztjében, aki által számomra megfeszíttetett a világ, és én is a világ számára.” (Gal 6,14) Meg kell feszítenünk a világot, azaz nemet kell mondjunk minden bűnre csábító kísértésének és óemberünk bűnös kívánságainak. Le kell számolnunk a bűnnel, egy kicsit se belőle! Ahogy A. W. Tozer megfogalmazta.
„Mit kezdjünk hát a kereszttel, amelyen Isten kegyelme nyilvánul meg, és amelynél akaratunkat alá kell vetnünk az övének? Mert valamit kezdenünk kell vele! Csak két dolog közül választhatunk: vagy elmenekülünk előle, vagy meghalunk rajta. Ha olyan vakmerőek vagyunk, hogy elmenekülünk, ezzel a cselekedetünkkel megtagadjuk atyáink hitét, és a keresztyénséget mássá tesszük, mint ami. Nem marad belőle egyéb, mint a megváltás kiüresedett nyelvezete, ereje ugyanis eltávozik tőlünk, ahogyan mi eltávolodtunk a kereszttől. Ha viszont bölcsek vagyunk, azt tesszük, amit Jézus mondott: elhordozzuk a keresztet és nem szégyelljük gyalázatát az előttünk álló örömért. Ehhez teljes mértékben át kell adnunk életünket, hogy megsemmisüljön és újjá legyen az örök élet ereje által. És akkor ráébredünk majd, hogy ez az önátadás szebb minden költészetnél, gyönyörű himnuszoknál és emelkedett érzéseknél. A kereszt ott fog az életünkbe metszeni, ahol a legjobban fáj, nem kímélve sem minket, sem féltve őrzött hírnevünket. Legyőz bennünket és véget vet önző életünknek. Csak ekkor élhetünk teljes életet, egy jó cselekedetekben gazdag, új és szabad életmódot alakítva ki.1”

Kedves budapesti gyülekezet, Krisztus keresztje megtöltötte a kezünket ajándékokkal. Ha látjuk az Ő szeretetét, adjunk hálát Istennek, törekedjünk megismerni Őt, és haladjunk előre a keskeny Úton! Ámen.

